ลุ้น SET เปิดบวกตามตปท. รับ “เฟด” คงดบ.-ลด QE ตามคาด แนะจับตาปมรีดภาษีขายหุ้น
แนวโน้ม SET ปรับตัวขึ้นตามภูมิภาค หลังผลประชุม “เฟด” ออกมาคงดบ.-ลด QE ตามคาด แนะจับตาประเด็นการเรียกเก็บภาษีขายหุ้นในประเทศ
แนวโน้ม SET ปรับตัวขึ้นตามภูมิภาค หลังผลประชุม “เฟด” ออกมาคงดบ.-ลด QE ตามคาด แนะจับตาประเด็นการเรียกเก็บภาษีขายหุ้นในประเทศ
16 ธ.ค. 2564

นายเทิดศักดิ์ ทวีธีระธรรม รองกรรมการผู้อำนวยการ สายงานวิจัย บล.เอเซีย พลัส จำกัด (มหาชน) หรือ ASP กล่าวว่า ตลาดหุ้นไทยเช้านี้มีโอกาสที่จะปรับตัวขึ้นได้ในทิศทางเดียวกับตลาดหุ้นในภูมิภาคเอเชียที่เช้านี้ส่วนใหญ่เคลื่อนไหวในแดนบวกกัน หลังผลประชุมธนาคารกลางสหรัฐฯ (เฟด) ออกมาตามที่คาดไว้
โดยเฟดมีมติคงอัตราดอกเบี้ยระยะสั้นที่ระดับ 0.00-0.25% และจะเพิ่มการปรับลดวงเงินในโครงการ QE เป็นเดือนละ 3 หมื่นล้านดอลลาร์ เริ่มตั้งแต่ ม.ค. 2565 โดยการปรับลดวงเงิน QE ของเฟดจะเพิ่มขึ้น 2 เท่าจากเดิมเดือนละ 1.5 หมื่นล้านดอลลาร์ ซึ่งจะส่งผลให้เฟดยุติการทำ QE ใน มี.ค. 2565 ซึ่งทำให้ตลาดต่างประเทศเกิดการดีดกลับขึ้น และตลาดบ้านเราน่าจะได้ประโยชน์ด้วย
อย่างไรก็ดี ยังต้องติดตามสถานการณ์การแพร่ระบาดโอมิครอนที่ได้กลับมาสร้างความกังวลให้กับนักลงทุนอีกครั้ง ส่วนบ้านเราก็ให้จับตาเรื่องการเรียกเก็บภาษีธุรกิจเฉพาะ ซึ่งหมายรวมถึงภาษีขายหุ้นด้วย พร้อมให้กรอบการแกว่งไว้ที่ 1,614-1,630 จุด